హిసార్‌ను 1798 లో జార్జ్ థామస్ అనే ఐరిష్ సాహసికుడు ఆక్రమించాడు. 1801 లో థామస్‌ను మరాఠా సమాఖ్య తరిమివేసింది. ఫ్రెంచి అధికారి, లెఫ్టినెంట్ బోర్క్వియన్, మరాఠాల తరపున ఈ ప్రాంతాలను నియంత్రించాడు. అతను తోహానా, హిస్సార్ పట్టణాలను పునర్నిర్మించాడని ప్రతీతి. ఈ ప్రాంతం 1803 లో ఈస్ట్ ఇండియా కంపెనీ పాలనలోకి వచ్చింది. 1857 వరకు అలాగే కొనసాగింది. 1857 లో సిపాయీల తిరుగుబాటు సమయంలో ముహమ్మద్ అజీమ్, రావు తులా రామ్లు నగరాన్ని కొద్ది కాలం పాటు స్వాధీనం చేసుకున్నారు. 1857 నవంబర్ 16 న జనరల్ వాన్ కోర్ట్‌ల్యాండ్ ఆధ్వర్యంలోని కంపెనీ దళాలు అజీమ్, తులా రామ్‌లను ఓడించాయి. 1803, 1879 మధ్య, ఉప్పు, చక్కెరపై కస్టమ్స్ సుంకం వసూలు చేయడానికి బ్రిటిష్ వారు నిర్మించిన 4,000 కిలోమీటర్ల పొడవైన గ్రేట్ హెడ్జ్ ఆఫ్ ఇండియా హిసార్, హన్సీల గుండా పోయింది. హిసార్ 1867 లో మునిసిపాలిటీ అయింది.